b'\n_START_ARTICLE_\nLille Nord\n_START_SECTION_\nNavn\n_START_PARAGRAPH_\n\xc3\x98genavnet "Lille Nord" er formentlig opst\xc3\xa5et internt i DSB omkring 1970 og bruges nu helt officielt af Lokaltog. L\xc3\xa6ngere sydp\xc3\xa5 kaldes str\xc3\xa6kningen fra Roskilde over K\xc3\xb8ge til N\xc3\xa6stved tilsvarende for Lille Syd, et navn der antagelig er opst\xc3\xa5et som en pendant til Lille Nord.\n_START_SECTION_\nHistorie\n_START_PARAGRAPH_\nBanen \xc3\xa5bnedes den 6. juni 1864 da den \xc3\xa5ret forinden \xc3\xa5bnede Nordbanen fra K\xc3\xb8benhavn til Lyngby forl\xc3\xa6ngedes over Hiller\xc3\xb8d til Helsing\xc3\xb8r. Banen anlagdes af det private Det Sj\xc3\xa6llandske Jernbaneselskab, der i 1880 blev overtaget af staten og efterf\xc3\xb8lgende indgik i DSB. I 1897 fik banen en konkurrent med den mere direkte Kystbanen fra \xc3\x98sterport i K\xc3\xb8benhavn til Helsing\xc3\xb8r, der dog dengang som nu benytter den eksisterende banes spor mellem Snekkersten til Helsing\xc3\xb8r. Nordbanen selv fik i 1936 S-tog til Holte og i 1968 til Hiller\xc3\xb8d. Her efter blev den resterende str\xc3\xa6kning mellem Hiller\xc3\xb8d og Helsing\xc3\xb8r drevet s\xc3\xa6rskilt. I 2006 overgik driften af banen fra DSB til Lokalbanen, der ogs\xc3\xa5 drev flere andre baner i omr\xc3\xa5det. 1. juli 2015 indgik banen sammen med resten af selskabet i Lokaltog.\n_START_SECTION_\nMateriel\n_START_PARAGRAPH_\nBanen blev tidligere betjent af motortog best\xc3\xa5ende af motorvogne litra MO med tilh\xc3\xb8rende styrevogne. I 1984 blev de erstattet af Y-tog, der fik litra ML. Disse er siden udskiftet med togs\xc3\xa6t af typen Lint 41, der ogs\xc3\xa5 benyttes p\xc3\xa5 flere andre af Lokalbanens baner.\n_START_SECTION_\nTrafik\n_START_PARAGRAPH_\nBanen er enkeltsporet mellem Hiller\xc3\xb8d og Snekkersten; der er krydsningsmulighed i Fredensborg. Mellem Snekkersten og Helsing\xc3\xb8r er der dobbeltspor, der deles med Kystbanen. Der er halvtimesdrift i dagtimerne og timedrift om aftenen. I weekenderne k\xc3\xb8rer hvert andet tog i dagtimerne dog kun mellem Hiller\xc3\xb8d og Fredensborg.'